Objava enotnega dokumenta iz člena 94(1)(d) Uredbe (EU) št. 1308/2013 Evropskega parlamenta in Sveta ter sklica na objavo specifikacije proizvoda za ime v vinskem sektorju

(2022/C 305/08)

V skladu s členom 98 Uredbe (EU) št. 1308/2013 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo v dveh mesecih od datuma te objave.

ENOTNI DOKUMENT

„Rosalia“

PDO-AT-02594

Datum vloge: 21. februar 2020

1. Ime za registracijo

Rosalia

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Rdeča vina na tem območju se proizvajajo iz sort zweigelt in blaufränkisch. Barvo rdečih vin je mogoče opisati kot zelo intenzivno in temno rdečo. Vonj rdečih vin spominja na kisle češnje in slive. Okus je predvsem saden in zanj so značilni zmerni tanini. Vsebnost nepovretega sladkorja ne sme presegati 4,0 g/l. Vina se lahko starajo v jeklenih cisternah ali lesenih sodih. Rdeče vino se lahko proizvaja tudi v obliki rezervnega vina. V tem primeru sta za okus značilna večji delež alkohola (najmanj 13 vol. %) in zrelejši tanini.

Vina rosé na tem območju se prav tako proizvajajo iz sort zweigelt in blaufränkisch. Barvo vin rosé je mogoče opisati kot lososovo rožnato do svetlo češnjevo rdečo. Vina rosé imajo značilen vonj in okus po rdečem jagodičju (rdeči ribez, maline); tanini niso prisotni. Ostanek sladkorja mora ustrezati zahtevam za stopnjo „suho“. Živahne kisline so bistven del okusa vin rosé z ZOP „Rosalia“. Vina zorijo večinoma v jeklenih cisternah in v manjši meri v lesenih sodih.

Splošne analitske lastnosti Največji delež skupnega alkohola (v vol. %) 15 Najmanjši delež dejanskega alkohola (v vol. %) 12 Najnižja vsebnost skupnih kislin 4 grami na liter, izraženi kot vinska kislina Najvišja vsebnost hlapnih kislin (v miliekvivalentih na liter) 18 Najvišja vsebnost skupnega žveplovega dioksida (v miligramih na liter) 150

5. Enološki postopki

a. Osnovni enološki postopki

–

b. Največji donosi

10 000 kilogramov grozdja na hektar

6. Razmejeno geografsko območje

Vinorodno območje „Rosalia“ obsega politično okrožje Mattersburg.

7. Glavne sorte vinske trte

Blaufränkisch – frankovka

Zweigelt – blauer zweigelt

Zweigelt – rotburger

8. Opis povezave

Območje ZOP „Rosalia“ se nahaja na vzhodnih pobočjih pogorja Rosalia, ki se razprostira vzdolž meje med deželama Spodnja Avstrija in Gradiščanska na vzhodu Avstrije.

Podnebje: Območje ZOP „Rosalia“ je del Panonske nižine (obsežna nižinska ravnica na jugu vzhodne in srednje Evrope, ki jo prečkata srednji tok reke Donave in spodnji tok reke Tise). Za Panonsko nižino so značilni suha, vroča poletja in mrzle, suhe zime.

Tla: Jugozahodni del območja ZOP „Rosalia“ je sestavljen iz kristalinskih kamnin, ki proti severovzhodu prehajajo v vse mlajše neogene sedimente Dunajske kotline. Ti sedimenti so usedline nekdanjega morja, ki so se pred 12–16 milijoni let izpirale ob vznožju pogorja Rosalia. Na severu in severovzhodu ti sedimenti mejijo na pas pretežno peščenih usedlin.

Povezava: za razliko od sestave tal, ki ima razmeroma majhen vpliv na okus in značaj vin, je podnebje zelo pomemben dejavnik za značilnost vin z ZOP „Rosalia“. Najvišje dnevne temperature omogočajo dobro zorenje grozdja, zaradi česar se razvije okus po kislih višnjah in slivah, ki je značilen za te sorte vinske trte. Hladne noči pa po drugi strani povzročijo, da se oblikujejo predvsem primarne arome (in ne sladkor), ki dajejo vinom značilno sadnost in zmerne tanine.

Na območju ZOP „Rosalia“ se uporablja običajna metoda obdelovanja vinogradov v Avstriji, ki temelji na sistemu zasaditve visokodebelnih kultur, pri katerem se trte gojijo večinoma ročno (obrezovanje, urejanje krošenj, redčenje grozdov itd.). Način proizvodnje in staranja vin je tudi skladen z ukrepi, ki se uporabljajo na večini avstrijskih kmetijskih gospodarstev. Zato imajo gojitvene metode in tehnologija kletarjenja na značaj in okus vin veliko manjši vpliv kot geografski in predvsem podnebni dejavniki.

9. Bistveni dodatni pogoji

Pravni okvir:

v nacionalni zakonodaji

Vrsta dodatnega pogoja:

dodatne določbe o označevanju

Opis pogoja:

Označbo porekla „Rosalia“ je treba uporabljati skupaj s tradicionalno označbo „DAC“ ali „Districtus Austriae Controllatus“.

Pravni okvir:

v nacionalni zakonodaji

Vrsta dodatnega pogoja:

odstopanje od proizvodnje na razmejenem geografskem območju

Opis pogoja:

Avstrijski zakon o vinu za vsa vina z ZOP določa, da mora proizvodnja vina z ZOP potekati na vinorodnem območju (območje porekla z ZGO), na katerem je območje ZOP, ali na sosednjem vinorodnem območju. Avstrija zato na splošno uporablja odstopanje iz člena 5 Uredbe (EU) 2019/33.

Za proizvodnjo vin z ZOP „Rosalia“ so bili določeni dodatni pogoji: proizvodnja ne sme potekati zunaj območja porekla brez odobritve deželnega odbora za vina Gradiščanske. Takšna odobritev se lahko izda zlasti, če so vinogradi proizvajalca na območju „Rosalia“, vino pa se proizvaja v prostorih proizvajalca zunaj tega območja ali če obstajajo parcelne pogodbe med proizvajalcem s prostori zunaj območja „Rosalia“ in lastniki vinogradov na tem območju.

Pravni okvir:

v nacionalni zakonodaji

Vrsta dodatnega pogoja:

pakiranje na razmejenem geografskem območju

Opis pogoja:

Avstrijski zakon o vinu ne določa splošnih pravil za stekleničenje vin z ZOP.

Za zagotovitev kakovosti in značilnih lastnosti vin z ZOP „Rosalia“ sta za stekleničenje vin z ZOP „Rosalia“ določena naslednja pogoja: stekleničenje ne sme potekati zunaj območja brez odobritve deželnega odbora za vina Gradiščanske. Ta odobritev se lahko izda zlasti, če ima polnilnica prostore na območju ZOP „Rosalia“ in zunaj njega.

Povezava na specifikacijo proizvoda

https://info.bmlrt.gv.at/themen/landwirtschaft/landwirtschaft-in-oesterreich/pflanzliche-produktion/wein/Weinherkunft.html

(1) UL L 347, 20.12.2013, str. 671.